ฟิทช์ประกาศเครดิตพินิจแนวโน้มเป็นลบแก่เอสวีไอ
บริษัท ฟิทช์ เรทติ้งส์ ประกาศเครดิตพินิจแนวโน้มเป็นลบแก่ เอสวีไอ  หลังเกิดอุทกภัยในพื้นที่ภาคกลาง
21 ต.ค. 2554

บริษัท ฟิทช์ เรทติ้งส์ ประกาศเครดิตพินิจแนวโน้มเป็นลบแก่ เอสวีไอ  หลังเกิดอุทกภัยในพื้นที่ภาคกลาง
บริษัท ฟิทช์ เรทติ้งส์ (ประเทศไทย)  ประกาศเครดิตพินิจ (Rating Watch)  แนวโน้มเป็นลบแก่อันดับเครดิตภายในประเทศ (National Rating) ของบริษัท เอสวีไอ จำกัด (มหาชน) (SVI) ซึ่งได้แก่อันดับเครดิตภายในประเทศระยะยาวที่ ‘BBB+(tha)’ และอันดับเครดิตภายในประเทศระยะสั้นที่ ‘F2(tha)’  เนื่องมาจากเหตุอุทกภัยที่เกิดขึ้นในบริเวณภาคกลางของประเทศไทย ซึ่งรวมถึงนิคมอุตสาหกรรมบางกะดี
โรงงานผลิตของ SVI ตั้งอยู่ในนิคมอุตสาหกรรมบางกะดีในจังหวัดปทุมธานีซึ่งได้รับความเสียหายจากภาวะน้ำท่วม  บริษัทฯ มีโรงงานผลิตจำนวน 5 แห่ง ซึ่งมีจำนวน 3 แห่งตั้งอยู่ในนิคมอุตสาหกรรมบางกะดี ณ ขณะนี้ ยังไม่สามารถประเมินความเสียหายที่เกิดขึ้นเป็นตัวเลขที่แน่นอนได้ อย่างไรก็ตาม  SVI น่าจะเผชิญกับความชะงักงันของรายได้ไปจนกว่าจะสามารถฟื้นฟูกำลังการผลิตกลับสู่ระดับปกติได้
แม้ว่าผลกระทบในระยะสั้นส่วนใหญ่น่าจะได้รับการชดเชยตามกรมธรรม์ประกันภัยความเสียหายที่เกิดขึ้นกับทรัพย์สินและจากการหยุดชะงักของธุรกิจ แต่การหยุดชะงักของการผลิตซึ่งอาจนำไปสู่การสูญเสียความเชื่อมั่นจากลูกค้าที่มีต่อบริษัทฯ ยังคงเป็นความเสี่ยงในระยะยาว ซึ่งอาจจะส่งผลกระทบในทางลบต่อแนวโน้มธุรกิจและผลประกอบการของ  SVI ใน 1-3 ปีข้างหน้า
อันดับเครดิตของ SVI  จะได้รับการพิจารณาออกจากเครดิตพินิจแนวโน้มเป็นลบ เมื่อฟิทช์สามารถประเมินผลกระทบที่มีต่อธุรกิจและสถานะทางการเงินของบริษัทฯ ได้ชัดเจนมากขึ้น รวมถึงได้รับข้อมูลเกี่ยวกับแผนการและระยะเวลาที่แน่ชัดในการฟื้นฟูธุรกิจและผลประกอบการของบริษัทฯ อันดับเครดิตของ SVI  อาจได้รับการพิจารณาปรับลด หากความเชื่อมั่นของลูกค้าที่ลดน้อยลงนำไปสู่การสูญเสียลูกค้ารายสำคัญและทำให้แนวโน้มผลประกอบการต่ำลงอย่างมาก รวมถึงทำให้อัตราส่วน FFO adjusted net leverage สูงกว่า 1.0 เท่าอย่างต่อเนื่อง